**Sporočilo**

**predsednice Republike Slovenije Nataše Pirc Musar**

**ob srečanju z mladimi, ki se v Ljubljani udeležujejo**

**Evropskega srečanja mladih 2023**

Ljubljana, 30. december 2023

*Dragi brat Matthew,*

*dragi mladi.*

*Vaše srečanje v letu 2023 poteka v času številnih napetosti, delitev in oboroženih konfliktov. Trenutno je teh več kot petdeset po celem svetu. V naši bližini še vedno divja vojna v Ukrajini, v južnem Sredozemlju pa izraelsko-palestinska vojna, ki ji ni videti konca. Številni civilisti trpijo in v obupu zapuščajo svoja ognjišča, domove, družine, prijatelje in svojce. Prikrajšani dostojanstva in temeljnih človekovih pravic odhajajo iz svojih mest in regij, kjer življenje ni več dostojno človeku, nasprotno – je nehumano. Dnevno spremljam dogajanje in z žalostjo ugotavljam, da argument moči prevladuje nad močjo argumenta. Čeprav veliko, res veliko ljudi poziva k miru, slednjega še ni na obzorju. Pozivov ne slišijo tisti, ki vojne povzročajo.*

*Bog vsakemu posamezniku pomeni nekaj edinstvenega, vendar trdno verjamem, da je njegovo prvo sporočilo jasno. Mir! Naše skupno poslanstvo je, da zagotovimo pogoje, v katerih bo mogoče ne samo živeti v miru, ampak živeti v varnem okolju, ki bo omogočal napredek in veselje za vse, predvsem za otroke, ki v vojnah nastradajo najbolj. Oropani so brezskrbnega otroštva. Le mir bo omogočil, da se ne bomo ukvarjali zgolj s preteklostjo, ampak bomo vsi skupaj zagotavljali pogoje, v katerih se bo mogoče soočiti z dejanskimi izzivi sodobnega časa. Med njimi sta daleč v ospredju tehnološki napredek in podnebne spremembe. Prvi tudi zato, ker ima lahko za posameznike, za skupnosti in za celoten svet pogubne posledice, če ga ne bomo uporabili v dobro človeštva.*

*A zmogli bomo le skupaj, na temelju sprejemanja raznolikosti in s strpnostjo, s kulturo dialoga in v duhu priznavanja preteklih napak in odpuščanja, s premagovanjem in sprejemanjem grehov preteklosti in z očmi in voljo, oprto v sedanjost in prihodnost. Moramo zbrati vso energijo, ki jo premoremo. Vsi, čisto vsak. Ustvariti moramo pogoje za mir, za dostojanstvo vseh, za vključevanje tudi najbolj marginaliziranih in ranljivih, za vračanje tistih, ki so morali oditi. Vojni begunci, ekonomski in podnebni migranti vedno znova poudarjajo, da bi najraje ostali doma, v svojih deželah, če bi le imeli mir in osnovne pogoje za dostojno življenje.*

*Dragi mladi prijatelji, zaupam vam, da imate voljo in moč narediti velik, celo odločilen korak v smer sodelovanja, medsebojnega razumevanja, odprave delitev, sprejemanja drugačnosti in raznolikosti kot sestavnega dela naših družb in razumevanja vključujoče vizije prihodnosti.*

*Vsem srčno želim, da bi bilo leto 2024 leto miru. Da bi z drugimi delili dobroto, solidarnost in človečnost. Tako bo vsak od nas pustil pečat, zaradi katerega bo svet boljši in nekdo srečnejši.*

*Želim vam, da vam letošnje druženje v Ljubljani ostane v trajnem spominu in da prijateljstva, ki so se stkala med vami, še dolgo nosite v vaših srcih.*